ROZHODNUTIE KOMISIE
zo 17. augusta 2005,
ktorým sa dočasne uznávajú systémy na identifikáciu a registráciu oviec a kôz vo Veľkej Británii a v Severnom Írsku, v Spojenom Kráľovstve, podľa článku 4 ods. 2 písm. d) nariadenia Rady (ES) č. 21/2004
[oznámené pod číslom K(2005) 3122]
(Iba anglický text je autentický)
(2005/617/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 21/2004 zo 17. decembra 2003, ktorým sa ustanovuje systém na identifikáciu a registráciu oviec a kôz a ktorým sa mení a dopĺňa nariadenie (ES) č. 1782/2003 a smernice 92/102/EHS a 64/432/EHS (1), najmä na jeho článok 4 ods. 2 písm. d),
keďže:
(1)
Príslušný orgán v Spojenom kráľovstve predložil dve požiadavky na uznanie systému na identifikáciu a registráciu oviec a kôz, ktorý sa uplatňuje vo Veľkej Británii a Írsku, ku ktorým priložil náležitú dokumentáciu.
(2)
Po misii Komisie zameranej na veterinárnu kontrolu v Spojenom kráľovstve odborníci Komisie zistili, že vo Veľkej Británii sú systémy na identifikáciu a registráciu oviec a kôz vyhovujúce a vo všeobecnosti schopné zabezpečiť súlad s cieľmi stanovenými v nariadení (ES) č. 21/2004, ale je potrebné odstrániť niekoľko nedostatkov. V Severnom Írsku by navrhnutý systém na identifikáciu a registráciu oviec a kôz mohol dosiahnuť súlad s väčšinou cieľov, ktoré sú stanovené v nariadení (ES) č. 21/2004, ich implementácia by však vyžadovala vysoký stupeň uvedomenia a zaangažovania všetkých zainteresovaných strán.
(3)
Príslušný orgán v Spojenom kráľovstve sa zaviazal riešiť všetky vzniknuté problémy a najmä prijať opatrenia potrebné na zabezpečenie súladu s nariadením (ES) č. 21/2004 do 10 týždňov po udelení požadovaného schválenia.
(4)
Systémy na identifikáciu a registráciu oviec a kôz vo Veľkej Británii a Severnom Írsku by preto mali byť dočasne schválené na predbežné obdobie, počas ktorého sa bude môcť nahradiť druhý prostriedok identifikácie oviec týmto systémom, s výnimkou zvierat, ktoré sú súčasťou obchodu v rámci Spoločenstva.
(5)
Príslušný orgán by mal vykonať náležité kontroly, aby sa preverilo správne uplatňovanie systému na identifikáciu a registráciu oviec a kôz.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Systémy na identifikáciu a registráciu oviec a kôz ustanovené v článku 4 ods. 2 písm. c) nariadenia Rady (ES) č. 21/2004, ktoré uplatňuje v Spojené kráľovstvo vo Veľkej Británii a Severnom Írsku, sa týmto od 9. júla 2005 najneskôr do 30. apríla 2006 uznávajú za dočasne funkčné.
Článok 2
Komisia vykoná v spolupráci s orgánmi Spojeného kráľovstva kontroly na mieste, aby sa preverila implementácia činností, ktoré navrhlo Spojené kráľovstvo.
Dočasné schválenie systému na identifikáciu a registráciu oviec a kôz udelené v článku 1 sa do 31. januára 2006 preveruje vzhľadom na zistenia, ku ktorým došlo počas kontrol.
Článok 3
Bez toho, aby boli dotknuté ustanovenia, ktoré sa majú stanoviť podľa článku 10 ods. 1 písm. a) nariadenia Rady (ES) č. 21/2004, vykoná príslušný orgán každý rok náležité kontroly na mieste, aby preveril dodržiavanie požiadaviek na identifikáciu a registráciu oviec a kôz zo strany chovateľov.
Článok 4
Toto rozhodnutie je adresované Spojenému kráľovstvu Veľkej Británie a Severného Írska.
V Bruseli 17. augusta 2005